钦定古今图书集成/明伦汇编/氏族典/第305卷 > 《廖用贤尚友录》 > 常梦锡
## 钦定古今图书集成/明伦汇编/氏族典/第305卷 > 《廖用贤尚友录》 > 常梦锡

按《十国春秋》，“南唐常梦锡，字孟图，扶风人，或曰京兆
万年人也。少好学，善属文，累为秦陇诸州从事。李从
俨袭父位，承制补宝鸡令。后唐长兴初，从俨入朝，以
梦锡从。及镇汴，为左右所潜，遂南奔。烈祖辅吴，召至
门下，荐为大理司直，随至金陵，改观察推官。及受禅，
擢殿中侍御史，徙礼部员外郎，直中书省，参掌诏命”，
进给事中。元宗即位，坐封《駮制书》，贬池州判官。未几，
召为户部郎中，迁谏议大夫、翰林学士。复置宣政院
于内庭，以梦锡耑掌密命。锺谟、李德明言于元宗，以
户部尚书知省事。冯延己为相，贬饶州团练副使。梦
锡时以醉得疾，元宗怜之，留处东都少瘥，召为卫尉
卿，改吏部侍郎，复为学士。交泰元年卒，年六十一。死
后裁逾月，宋齐丘党与败，元宗叹曰：“梦锡平生欲去
齐丘，恨不使见之。”赠右仆射，谥曰康。